Jawoll, mer hei di Wanderig gmacht, d Tongariro Alpine Crossing, di schönsti Tageswanderig in Neuseeland!!! S esch scho no sträng gseh, s esch zwöi Mau zemmli gääch ond lang döruf ond vorauem si 19.4 km scho ned z onderschätze… (Höhe-Charte uf de Fottisiite) S het sech aber glohnt, s esch  eifach geniau gse, i dere Vulkan-Landschaft omezwandere. Leider simmer uf de höche Pönkt ide Wouke gse ond hei drom ned wörklech e gueti Ussecht gha. Aber cool esch gse, ergendwenn bem abstiige i de Wouke e blaugrüene See zgse ond Schwäfu z schmöcke - wahnsennig idröcklech. Mer hei die Wanderig auso wörklech gnosse, si ja super vorbereitet gse ond hei super Proviant debii gha. Mer hei chli mösse schmonzle, wommer di Chinese met de Tornschüeli gse hei uf dä Bärg ufe chraxle ond hei gmerkt, dass mer üs einisch  meh Sorge (das d Fitness ond d Usröschtig ned gnüegt) för nüt gmacht gha hei, wöu mer mind. äbe so fit gse si ond met Rägejagge, Rocksack ond Wanderschue, vööööu besseri Usröschtig gha hei aus huufe anderi. Am Obe hömmer üs uf di cool ond asträngend Wanderig es Nachtässe osswärts gönnt.